Diari Oficial de la Generalitat Valenciana


Sumari del DOGV 2905, del 09-01-1997 (1997/804565)

RESOLUCIÓ de 22 de novembre de 1996, del director general de l'Institut Valencià de la Joventut, per la qual es convoca la campanya de temps lliure juvenil en la modalitat d'oferta concertada per a 1997.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2905

Data del DOGV
:   09-01-1997

Secció del DOGV
:   ALTRES DISPOSICIONS

Número del document
:   1997/804565


Data del document
:   22-11-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 22 de novembre de 1996, del director general de l'Institut Valencià de la Joventut, per la qual es convoca la campanya de temps lliure juvenil en la modalitat d'oferta concertada per a 1997.  
L'article 31.25 de l'Estatut d'Autonomia de la Comunitat Valenciana atribueix a la Generalitat competències exclusives en matèria de joventut.  
La Llei 4/1989, de 26 de juny, de la Generalitat Valenciana, va crear l'Institut Valencià de la Joventut, l'objectiu del qual és l'execució i la coordinació de la política de joventut de la Comunitat Valenciana. Entre les funcions atribuïdes a aquesta entitat autònoma figuren, en l'article 3 de l'esmentada llei, les d'impulsar la prestació de serveis a la joventut i de potenciar el desenvolupament de les activitats de temps lliure juvenil.  
En virtut de tot això, i de conformitat amb les funcions que em confereix l'article 7 de la llei susdita, resolc:  
Article únic  
Convocar la campanya de temps lliure juvenil, en la modalitat d'oferta concertada per a 1997, d'acord amb les bases incloses en l'annex a aquesta Resolució.  
Disposició final  
Aquesta resolució entrarà en vigor el dia de la seua publicació en el Diari Oficial de la Generalitat Valenciana.  
Contra aquesta resolució, que no posa fi a la via administrativa, es pot interposar recurs ordinari davant de la Consellera de Cultura, Educació i Ciència, en el termini d'un mes comptador a partir del dia de la seua publicació, d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 22 de novembre de 1996.- El director general de l'IVAJ: Joaquín Lanuza Ortuño.  
Annex  
Bases de la convocatòria de la campanya de temps lliure  
juvenil en la modalitat d'Oferta concertada per a 1997  
1. Places ofertades  
L'Institut Valencià de la Joventut oferta l'ús de les instal·lacions juvenils (campaments, albergs i residències) en les dates i els llocs que tot seguit es relacionen:  
2. Beneficiaris  
2.1. Podran sol·licitar l'ús de les instal·lacions objecte d'aquesta convocatòria totes les entitats públiques o privades i els centres escolars que organitzen activitats de temps lliure juvenil sense ànim de lucre.  
2.2. No podran participar en aquesta convocatòria les entitats ni els centres escolars que tinguen pendent de pagament alguna quantitat corresponent a les campanyes 1994, 1995 i 1996.  
2.3. Serà requisit imprescindible per a la posterior adjudicació que les entitats, les associacions i els centres escolars presenten un avanç del programa d'activitats que realitzaran, el qual es valorarà d'acord amb el que disposa la base 8ª d'aquest annex.  
3. Serveis que comprèn l'oferta concertada  
3.1. Campaments. Els serveis inclosos són els següents:  
a) Material d'acampada (matalassos, 1 tenda per cada 6 places, 1 tenda model servei per cada 150 places).  
b) Parament de menjador col·lectiu.  
c) Servei d'alimentació. Inclou desdejuni, dinar, berenar i sopar.  
d) Servei de socorrisme a les instal·lacions amb piscina.  
3.2. Albergs i residències. Els serveis inclosos són els següents:  
a) Allotjament.  
b) Parament de menjador col·lectiu.  
c) Servei d'alimentació. Inclou desdejuni, dinar, berenar i sopar.  
d) Servei de socorrisme en les instal·lacions amb piscina.  
La utilització de les piscines, en les instal·lacions on n'hi haja, podrà limitar-se en funció de la disponibilitat de recursos hídrics de la zona.  
4. Duració dels torns  
4.1. Els torns tindran una durada de 7 dies (6 nits) o 15 dies (14 nits), a les instal·lacions i períodes que s'indiquen en el punt 1 d'aquest annex. El programa de les activitats dels torns de 7 dies haurà d'emmarcar-se en un programa educatiu global de llarga duració de l'entitat sol·licitant.  
4.2. No s'admetran sol·licituds per a períodes diferents dels indicats, excepte en la segona quinzena de juny, encara que tindran prioritat les associacions, les entitats o els centres escolars que sol·liciten els torns de major durada.  
5. Requisits de les activitats que s'hi realitzaran  
Les activitats que realitzaran les associacions, les entitats i els centres escolars sol·licitants han de complir els següents requisits:  
a) Els responsables o directors dels grups a les instal·lacions hauran de ser majors d'edat i estar en possessió del certificat de director de centres de vacances, animador juvenil o equivalent, expedit per alguna de les escoles de formació d'animadors juvenils en el temps lliure reconegudes per les comunitats autònomes.  
b) Els monitors que formen part de l'equip d'animació hauran de estar, com a mínim, en possessió del títol de monitor de centres de vacances o qualsevol altre títol de formació d'animadors juvenils en el temps lliure equivalent, expedit per escoles reconegudes per les comunitats autònomes.  
c) Si participa en l'activitat un centre escolar i hi assisteix amb els seus propis professors, no seran d'obligat compliment els apartats a) i b) d'aquesta base de l'annex.  
d) Caldrà que tots els assistents tinguen, com a mínim, 7 anys d'edat.  
e) La proporció de monitors respecte al nombre total de participants serà, com a mínim, d'1 monitor per cada 15 participants i, com a màxim, d'1 monitor per cada 6 participants.   
f) Les activitats respondran al projecte presentat per les associacions, les entitats o els centres escolars en la seua sol·licitud d'adjudicació.  
L'incompliment d'aquests requisits per part dels adjudicatari podrà repercutir en la seua participació en convocatòries futures.  
6. Sol·licituds  
6.1. La sol·licitud es formalitzarà en un imprès normalitzat, segons el model adjunt, que es facilitarà a les seus de l'IVAJ de València, a les unitats territorials d'Alacant i de Castelló, i als centres d'Informació, Iniciatives i Reclamacions de la Generalitat Valenciana.  
6.2. Aquestes sol·licituds podran presentar-se a les oficines públiques indicades en l'apartat anterior o per qualsevol dels conductes establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran d'anar acompanyades de l'avanç del projecte d'activitat que es realitzarà, com també de la resta de documents necessaris per a la seua posterior baremació, d'acord amb el que disposa la base 8ª d'aquest annex.  
6.3. En qualsevol cas, en el nombre de places sol·licitades s'inclouran les corresponents als membres de l'equip d'animació.  
7. Termini de presentació de sol·licituds  
7.1. El termini de presentació de sol·licituds serà de 30 dies naturals a partir de la data de publicació d'aquesta convocatòria en el Diari Oficial de la Generalitat Valenciana.  
7.2. Si les sol·licituds no reuneixen els requisits i la documentació exigits en aquesta resolució, hom requerirà les entitats sol·licitants perquè, en el termini de deu dies, en reparen els defectes, prevenint-los que, en cas contrari, s'arxivarà la seua sol·licitud sense cap tràmit més, segons el que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8. Criteris de baremació  
8.1. L'adjudicació dels diferents tors i instal·lacions es farà seguint l'ordre de la puntuació obtinguda per les associacions, les entitats i els centres escolars sol·licitants, d'acord amb el següent barem:  
a) Que l'entitat sol·licitant siga un ajuntament de la Comunitat Valenciana: 15 punts.  
b) Que l'entitat sol·licitant siga una associació juvenil inscrita en el Cens d'Associacions Juvenils de la Comunitat Valenciana: 10 punts.  
c) Que el grup participant estiga integrat per joves majors de 14 anys en una proporció igual o superior al 50% del total: 2 punts.  
d) Que el sol·licitant es comprometa a contemplar en el projecte i a realitzar en el desplegament de l'activitat els següents aspectes:  
- La integració de joves amb minusvalideses, en una proporció entre el 10% i el 15%: 4 punts.   
- La integració de joves en situació de desigualtat social en una proporció entre el 5% i el 10% dels participants: 4 punts.  
e) No haver participat en les dues últimes convocatòries de la campanya d'oferta concertada (1995 i 1996): 5 punts.  
f) Valoració del projecte de l'activitat a realitzar: 15 punts.   
8.2. Si el sol·licitant no presenta el projecte d'activitat, serà exclosa de la subsegüent adjudicació.  
8.3. El projecte d'activitat, que tindrà una extensió màxima de 20 folis, haurà d'incloure els següents apartats:  
- Fonamentació i anàlisi de la realitat.  
- Finalitats i objectius.  
- Estructura organitzativa i temporalització de l'activitat.  
- Recursos humans, tècnics i financers.  
- Criteris d'avaluació.  
En la valoració del projecte es tindrà en compte, d'una manera especial, que l'activitat que es realitzarà contribuesca a potenciar el coneixement de la llengua, la geografia, la història i la cultura de la Comunitat Valenciana.  
També es tindrà en compte que el nombre de monitors s'adeqüe a l'edat i a les característiques dels participants, dins de la proporció establerta en l'apartat 5.e).  
8.4. Els sol·licitants acreditaran els apartats c) i d), mitjançant declaració expressa, en l'imprès de sol·licitud. En cas contrari no es tindran en compte a l'hora de baremar els mèrits.  
9. Comissió avaluadora  
9.1. La comissió avaluadora per a la valoració de les sol·licituds estarà integrada pels membres següents:  
- El cap del Servei de Participació Juvenil de l'IVAJ.  
- El director de l'Escola d'Animadors Juvenils de l'IVAJ.  
- Un representant del Consell de la Joventut de la Comunitat Valenciana.  
- El cap de la Secció d'Infraestructures d'Ús juvenil i Centres.  
- Un tècnic de la Secció d'Infraestructures d'Ús Juvenil i Centres, que actuarà com a secretari, amb veu però sense vot.  
10. Adjudicació  
10.1. L'IVAJ notificarà a cadascuna de les associacions, les entitats i els centres escolars sol·licitants la resolució d'adjudicació definitiva del director general de l'Institut Valencià de la Joventut, de conformitat amb el que disposen els articles 58 i següents de la Llei 30/1992, de 26 de novembre, de Règim Jurídic de las Administracions Públiques i del Procediment Administratiu Comú.  
10.2. Si queden places vacants després de l'adjudicació, s'oferiran, en les mateixes condicions, a altres associacions, entitats i centres escolars sol·licitants.  
11. Tarifes  
11.1. Els preus que regiran per a les diferents instal·lacions ofertades, per persona i torn, seran els legalment vigents, i contemplaran diferents quantitats per a les temporades alta i baixa.  
11.2. Els serveis extra realitzats durant l'activitat concertada es facturaran per separat, i s'hauran d'abonar a la instal·lació corresponent.  
S'entenen per serveis extra els efectuats per persones no incloses en les places adjudicades, i també els serveis de desdejuni/menjar/berena/sopar no inclosos en els dies de duració del torn, d'acord amb el que disposa la base 3ª d'aquest annex.  
12. Obligacions dels beneficiaris  
Els beneficiaris estan sotmesos al compliment de les obligacions següents:  
a) Fer constar, en tot el material imprès que es realitze amb motiu de l'activitat, la col·laboració de l'Institut Valencià de la Joventut.  
b) Constituir els equips d'animació, almenys amb un mes d'antelació, perquè puguen elaborar el corresponent projecte d'activitat.  
c) Lliurar a l'Institut Valencià de la Joventut, almenys 30 dies abans del començament de l'activitat, la relació de l'equip d'animació i la documentació acreditativa que els seus membres reuneixen els requisits establerts en la base 5ª d'aquest Annex.  
d) Subscriure el contracte d'ús temporal.  
e) Efectuar el pagament dels serveis contractats d'acord amb el procediment i terminis indicats en la base 13ª d'aquest annex.  
f) Abonar els danys i els desperfectes que es produesquen en la instal·lació per part de les entitats adjudicatàries. Amb aquesta finalitat, cada grup, en el moment de la seua incorporació a la instal·lació, haurà de lliurar la quantitat de 500 pessetes per persona, en concepte de fiança, a la gerència de la instal·lació. Aquesta quantitat es tornarà, en el seu cas, en finalitzar el torn.  
g) Estendre una acta, juntament amb la gerència de la instal·lació, dels serveis prestats, fent-hi constar el nombre d'assistents i el detall dels serveis extra que s'hi hagueren prestat.  
i) Posar a disposició de l'Institut Valencià de la Joventut, en cas de ser-hi requerida, la documentació econòmica relativa a l'activitat.  
i) Complir els requisits que exigeix la normativa vigent en matèria de campaments, albergs i residències, i les normes de règim intern de les instal·lacions.  
13. Procediment de pagament  
13.1. Els beneficiaris rebran de l'Institut Valencià de la Joventut un escrit d'adjudicació provisional i un imprès del contracte d'ús temporal. Aquest contracte d'ús temporal l'hauran de remetre, degudament emplenat, a l'IVAJ i també el justificant de pagament del 20% de la totalitat de l'import en concepte de reserva formal, en un termini màxim de 15 dies comptadors des de la recepció de l'escrit d'adjudicació.  
13.2. Una vegada transcorregut el termini de 15 dies sense que s'hagueren complit les condicions anteriors, quedarà desestimada la sol·licitud i les places s'adjudicaran a una altra entitat, associació o centre escolar sol·licitant. No obstant això, si un adjudicatari sol·licitara per escrit la pròrroga del pagament del 20%, l'IVAJ li la podrà concedir, després d'analitzar les causes argumentades per a sol·licitar-la.  
13.3. La reserva formal es considerarà com a pagament a compte del total del servei. Si el peticionari desistira sense causa justificada i sense comunicació prèvia per escrit adreçada a l'Institut Valencià de la Joventut, perdrà l'import total de la reserva formal, en concepte d'indemnització. En qualsevol cas, perdrà l'import de la reserva de totes aquelles places a les quals renuncie després del dia 1 de juny, excepte per causa de força major prou justificada.  
13.4. El 80% de l'import total s'abonarà, almenys 15 dies abans de l'inici de l'activitat, i el resguard de l'ingrés corresponent haurà de ser també tramés a l'IVAJ.  
13.5. Una vegada rebut el comprovant de l'abonament del 80% restant, l'IVAJ trametrà a les entitats beneficiàries l'autorització d'ús temporal de la instal·lació.  
El representant de l'entitat beneficiària, en arribar a la instal·lació, presentarà a la gerència l'esmentada autorització d'ús temporal. Cap participant no serà admès a la instal·lació sense complir aquest tràmit.  
13.6. Els beneficiaris podran sol·licitar reducció del nombre de places fins a 15 dies abans de l'inici de l'activitat. Si les sol·licituds de reducció de places es realitzen fora d'aquest termini, es facturarà pel total de les places reservades i no tindran dret a la devolució de la quantitat abonada com a pagament del segon termini (80%), excepte per causa de força major prou justificada.  
13.7. Si la capacitat de la instal·lació ho permet, podrà acceptar-se l'augment del nombre de places adjudicades, després de la sol·licitud prèvia per escrit i d'haver-hi abonat, en el seu moment, la diferència.  
13.8. Els abonaments corresponents al 20% i al 80% de l'import de l'activitat seran ingressats en el compte corrent que, amb aquesta finalitat, facilitarà l'Institut Valencià de la Joventut en els impresos que enviarà a les entitats beneficiàries.  
En els comprovants dels abonaments figurarà el número del contracte, el nom oficial de l'entitat, i el codi de la instal·lació i del període concertat.  
13.9. L'entitat beneficiària haurà d'abonar les diferències que puguen sorgir de la liquidació final, d'acord amb l'acta de prestació de serveis i liquidació, i també els danys i desperfectes que puga ocasionar en les instal·lacions. Si la fiança depositada no fóra suficient, es farà constar aquest fet en l'acta de liquidació i l'entitat corresponent s'obligarà a abonar-ne la diferència, en el mateix acte o en el termini màxim de 30 dies.  
Una vegada acabat aquest termini, l'IVAJ hi iniciarà el procediment coercitiu.  
   
14. Possibilitat de variació del programa de l'oferta  
L'Institut Valencià de la Joventut es reserva el dret a modificar el programa de l'Oferta Concertada, com també a suspendre alguna activitat quan, per alguna causa justificada, en siga impossible el normal desplegament.   
En cas de suspensió d'alguna de les activitats previstes quan ja s'haguera produït l'adjudicació, s'oferirà a les entitats afectades la possibilitat d'accedir a una altra instal·lació de característiques semblants o la devolució de les quantitats ingressades a compte.